БНМАУ Мандтугай бүтээлч нь М.Чуваамэд, огноо 1974 он. Хэмжээ нь өндөр 94 см, өргөн-32 см. Материал нь хуш модноос бүрдэнэ. Уг сийлбэрийг 1974 онд Урчуудын эвлэлийн хорооны сийлбэрч М.Чуваамэд хийжээ. Тус сийлбэрт гурван толгойтой, тас шувуун биетэй, махийсан хумстай гар, хөлтэй мангасыг монгол дээл хувцас, нөмрөгтэй нэгэн хүчирхэг баатар эр гишгэлэн дээш туг барин зогсож буйг дүрсэлсэн. Энэхүү гурван толгойгоор лам хуврага, тайж ноёд, харийн эзлэн түрэмгийлэгчдийг дүрсэлсэн бөгөөд гишгэлж буй баатар эрээр жирийн ард түмнийг тусгаар тогтнол, эрх чөлөөгөө эзэмшиж буй гэсэн утгаар дүрсэлсэн. Мангасын гар зууран буй далбааны хэсэгт сүм, дугана, хийдийг товойлгон гаргаж өгсөн бол баатар эрийн барьж буй далбаан хэсэгт социализмын үеийн бүтээн байгуулалтыг шигтгэн товойлгон гаргаж ирсэн нь бид хөгжлийнхөө дараагийн цоо шинэ замд явж буй гэсэн утга санааг гаргасан байна. Тугийн дээд оройд соёмбо тэмдгийг дүрсэлсэн.